KIRJALLINEN KYSYMYS E-0174/02 esittäjä(t): Bart Staes (Verts/ALE) komissiolle. Hallitsevan markkina-aseman väärinkäyttö koulujen ohjelmistolisenssien hinnoittelussa.



Virallinen lehti nro 301 E , 05/12/2002 s. 0027 - 0028



KIRJALLINEN KYSYMYS E-0174/02 esittäjä(t): Bart Staes (Verts/ALE) komissiolle (5. helmikuuta 2002) Aihe: Hallitsevan markkina-aseman väärinkäyttö koulujen ohjelmistolisenssien hinnoittelussa Ohjelmistoyritys Microsoft on ilmoittanut, että se yhtenäistää Microsoft Office Professional -perusohjelmistopakettinsa lisenssien hinnat Euroopassa. Kyseinen hintojen tasaaminen johtaa siihen, että koulujen on maksettava huomattavasti korkeampia hintoja ohjelmistolisensseistään, jotka peritään jokaisesta tietokoneesta, johon kyseinen ohjelmistopaketti on asennettu. Belgiassa hinnankorotus on suuruudeltaan noin 3040 prosenttia, mutta Alankomaiden kouluissa kyse on jopa noin 250 prosentin noususta. Voiko komissio kertoa, pitääkö se kyseisen yhtiön harjoittamaa hinnoittelua tässä tapauksessa hallitsevan markkina-aseman väärinkäyttönä ja aikooko se ryhtyä toimiin edistääkseen koulujen siirtymistä edullisempiin ja laadullisesti samanarvoisiin ohjelmistovaihtoehtoihin, jotka ovat lisäksi yhteensopivia tiedon sähköisiä tallennusformaatteja koskevien kansainvälisten standardien kanssa? Vaikuttaa nimittäin siltä, että Microsoft käyttää täysin suljettuja ja säännöllisin väliajoin muuttuvia formaatteja, jotta kuluttajan olisi pakko hankkia ohjelmistojen uudet versiot. Mario Montin komission puolesta antama vastaus (25. maaliskuuta 2002) Komissio on saanut tätä asiaa koskevia tietoja myös muista lähteistä. Office-ohjelmistopakettia koskeva Microsoftin lisensointipolitiikka Saksan ja Alankomaiden markkinoilla on jo saatettu komission tietoon. Vuonna 1993 komission ja jäsenvaltioiden kilpailuviranomaisten välisestä yhteistyöstä EY:n perustamissopimuksen 85 ja 86 artiklan [nykyisin 81 ja 82 artikla] soveltamisalaan kuuluvien asioiden käsittelyssä annetun tiedonannon mukaisesti sekä Saksan että Alankomaiden kilpailuviranomaiset tutkivat parhaillaan asiaa kansallisten kilpailusääntöjensä perusteella. Myös komissio on aloittanut EY:n perustamissopimuksen 82 artiklan mukaisen Microsoftia koskevan tutkimuksen, jonka seurauksena Microsoft Corporationille on lähetetty väitetiedoksiannot 3. elokuuta 2000 ja 29. elokuuta 2001. Kyseisessä tutkimuksessa keskitytään väitteeseen, jonka mukaan Microsoft on käyttänyt väärin määräävää asemaansa henkilökohtaisten tietokoneiden (PC) käyttöjärjestelmäohjelmistojen markkinoilla käyttämällä tätä valtaa hyväkseen palvelinohjelmistojen markkinoilla. Microsoft on mahdollisesti kieltäytynyt antamasta vaihtoehtoisten palvelinohjelmistojen myyjille tärkeitä yhteentoimivuutta koskevia tietoja, joita ilman niiden tuotteet eivät ole yhteentoimivia Microsoftin määräävässä asemassa olevien PC- ja palvelintuotteiden kanssa. Toisessa väitetiedoksiannossaan komissio väittää lisäksi, että Microsoft sitoo Media Player -tuotteensa määräävässä asemassa olevaan Windows-käyttöjärjestelmään. Toistaiseksi ei ole aloitettu menettelyä arvoisan parlamentin jäsenen mainitsemista Microsoftin Office (XP) -tuotteista, koska asiasta ei ole tehty muodollista kantelua. Komissio seuraa siitä huolimatta huolellisesti tilannetta näiden tuotteiden osalta.